J. Liška, poslanec: (2006-12-07):
„Vláda Slovenskej republiky zabezpečí, aby výdavky vyčleňované na obranu dosahovali úroveň potrenú na zabezpečenie obrany štátu a záväzkov Slovenskej republiky.“ Toto je veta, ktorá sa nachádza v Programovom vyhlásení vlády Slovenskej republiky a ktoré schválila táto snemovňa. V tom čase, keď som kritizoval a hovoril som, prečo neschválim programové vyhlásenie vlády, tak som bol upozornený na to, že počkajme si, aký bude rozpočet, a ja som trpezlivo čakal a, samozrejme, pozoroval vývoj, ktorý sa deje v ozbrojených silách Slovenskej republiky. Musím byť ale sklamaný, pretože zvyčajne ten cieľ, deklarovaný cieľ krajín Severoatlantickej aliancie je taký, že sa budú snažiť priblížiť k 2 % vyčleňovania z HDP, a nám sa to nepodarilo v plnej miere, bývali sme za to kritizovaní, podarilo sa nám to za tie tri roky, čo som bol ministrom, zhruba od 1,85 do 1,91. Z toho ale treba povedať, že 0,04 % väčšinou bývalo nie priamo rezortných financií. Vládou navrhovaný rozpočet pre tento rezort na budúci rok je vo výške 1,59, čím sa podľa mňa dostávame na samotný chvost členských krajín Severoatlantickej aliancie a neplníme teda ten cieľ, ktorý sme si deklarovali. Pokúsim sa uviesť niekoľko faktov. Skôr než to uvediem, tak pokiaľ ste včera pozorne sledovali môjho predrečníka, ale aj Ivana Mikloša, ten rozdelil rezorty, ktoré majú absolútnu prioritu, relatívnu prioritu, stagnáciu až mierny rast, útlm a úpadok. Keby som chcel to premeniť do čísel, tak útlm, resp. útlmové oblasti sú tie, kde je síce nominálny rast, ale kde je nižší, ako je inflačný rast, ktorý sa na budúci rok predpokladá vo výške 3,1 %. A rezort oproti tomuto roku navrhuje zvýšenie zhruba o 500 mil. Sk, čo činí cca 2 % zospodu, čiže sa nachádzame v útlmovej oblasti, tento rezort. Ja by som si dovolil však povedať, že možno sa nachádzame až v úpadkovej. Prečo? Pretože tento rok sme znížili rozpočet po nástupe tejto vlády zhruba o 800 mil., čiže keď ich odrátam od 28,5 mld., tak sa dostávam na 27,7 mld., čo je nižšie, ako bol plánovaný tohtoročný rozpočet pre ozbrojené sily. Prečo to hovorím? Preto, lebo rok 2007 je veľmi významný z hľadiska faktu, že v jeho priebehu je potrebné finalizovať konkrétnych päť jednotiek deklarovaných cieľov síl na rok 2006 a z nich najdôležitejší je príspevok do X. rotácie pohotovosti síl a rýchlej reakcie NRF Severoatlantickej aliancie, ktorá začne plynúť dňom 1. 1. 2008. To, že nám tieto finančné prostriedky budú chýbať, podľa mňa vytvára týmto navrhovaným rozpočtom pre ozbrojené sily, dochádza k vážnemu porušeniu rovnováhy medzi prijatými cieľmi síl a dostupnými finančnými zdrojmi. Uvedený nesúlad vytvára riziká v nedodržaní ich časového plnenia, ako aj ich kvality, a tým aj v strácaní dobrého mena a dobrého kreditu ozbrojených síl Slovenskej republiky, ak aj dôveryhodného partnera Severoatlantickej aliancie a Európskej únie. Ešte veľmi krátka poznámka. Samozrejme, že to viem dokladovať aj na číslach, ktoré hovoria o rozvoji, pretože „vláda zabezpečí požadovaný rozvoj spôsobilosti ozbrojených síl s dôrazom na ich nasaditeľnosť a udržateľnosť“. To je tiež v programe tejto vlády. Na tento rok v rezorte ministerstva obrany bolo vyčleňovaných zhruba 9,7 mld. Sk na rozvoj ozbrojených síl, teda nie na mzdy a iné réžie, ale na budúci rok to bude iba 5,5 mld., tento rok to bolo zhruba 35 % zo zdrojov, ktoré máme na budúci rok, to je vo výške 19,45 %, za posledné štyri roky to nebolo ani raz menej, ako je to 30 %. Toto sú dôvody, a mohol by som hovoriť ďalej a ďalej, ktoré ma vedú k tomu, že nemôžem z tohto pohľadu podporiť tento navrhovaný rozpočet. Je mi to veľmi ľúto, samozrejme, by to neriešil ani nejaký pozmeňujúci návrh, lebo sme sľúbili, že nebudeme zvyšovať percento zadlženosti Slovenskej republiky. To by bolo nutné prepracovať veľmi veľa kapitol v rozpočte, vo vami navrhovanom rozpočte, ale tento názor, aby ste to vy, pán minister, museli robiť. Ja len dúfam do budúcnosti, že pán minister obrany u vás dosiahne väčšie pochopenie a že nárast pre rezort obrany bude podstatne vyšší a nebude prichádzať k útlmu, ako je to na rok 2007, ktorý je veľmi, veľmi dôležitý. Ďakujem za pozornosť. A ešte budem, dúfam, poprosím pána poslanca Vestenického, aby bojoval za zvýšenie prostriedkov pre tento rezort, pretože ste vo vláde, ktorá toto bude podporovať. Ďakujem veľmi pekne.